Papersnake/gushiwen huggingface dataset:
香潭八首
许月卿（宋代）

老师当日启灵篇，亲手传承岂偶然。
残月晓风空夜夜，垂杨芳草自年年。
报恩男子那无地，未丧斯文决有天。
月在香潭照心曲，更饶一雨洗娟娟。
水调歌头·蹑足半天下
佚名（宋代）

蹑足半天下，作意赋归欤。燕申经始不日，胸次出规模。千古神峰拥护，万古横江缭绕，佳致足方壶。一饮一词美，还得似君无。十步楼、五步阁，恣安居。薰蒸和气，袭人盎盎觉春如。况是庄椿不老，那更徐鸡并秀，父子看名俱。驷马高车盖，不减汉之于。
赋得分影剑为区母寿
李云龙（明代）

日为炉，月为冶，鞭风掣电蓬山下。炼就匣中三尺剑，灼灼芙蓉秋满把。

削麟为脯，裁云作衣。提携拂拭，来赴瑶池。星文掩映连环月，霜锋半染桃花血。

弹来高唱白云谣，凤管鸾笙噤不发。有时长吼吐虹霓，丰城神物失光辉。

宴罢瑶台归路杳，掷空跨作金龙飞。
青溪
杨备（宋代）

倾城倾国两妃嫔，此地闻名不见人。
潜想旧时红粉面，落花风里步香尘。
句
张釜（宋代）

此生吾变未蹉跎。
为印师设夜供偶然作
王世贞（明代）

适闻印师归，咄嗟供草具。燕笋斲春云，狗杞吠朝露。

辛香溢楚芹，柔甘调薯蓣。徐进宜城粥，玉脂恋湘箸。

何必五鼎烹，所得良已饫。回思鹄形子，半菽犹未固。

一甘纵足快，万古谁为度。与汝诵五观，毋为口腹误。
钓鱼诗
李贺（唐代）

秋水钓红渠，仙人待素书。菱丝萦独茧，蒲米蛰双鱼。

斜竹垂清萦，长纶贯碧虚。饵悬春蜥蜴，钩坠小蟾蜍。

詹子情无限，龙阳恨有馀。为看烟浦上，楚女泪沾裾。
芗林五十咏 其二十八 桃李蹊
杨万里（宋代）

白雪堆秾李，红蓝染靓桃。晨妆须蚤看，莫待日华高。
入南涧
鲍君徽（唐代）

残芳𦶜兰馥，照水何花红。
次韵邱秘校程苦热
强至（宋代）

羲和驱日昼如燔，万里焦原草木乾。
旱雨骤晴还作热，炎风寡木岂成寒。
渴思沆瀣朝餐美，坐想凌兢迹到难。
汗浃肌肤空秉箑，浪将霜雪拟轻纨。
题金陵杂兴诗后十八首
李琏（宋代）

滟滟江波绿更肥，苍烟中有狎鸥飞。
当年神武今何在，老却遗民更不归。
春日宴徐君池亭
施肩吾（唐代）

暂凭春酒换愁颜，今日应须醉始还。

池上有门君莫掩，从教野客见青山。
宿琴高岩二首 其一
周紫芝（宋代）

琴高古仙人，控鲤飞上天。丹炉访遗迹，邂逅馀山巅。

石壁削寒玉，万仞凌云烟。隐雨有石屋，垂钓临平川。

旧闻钓处石，可坐八九筵。邑宰颇呼客，醉歌日留连。

里胥厌追索，挽石沈深渊。高秋见涯涘，巨石呈方圆。

斯民不可扰，此理甚坦然。岂非仙圣居，未易污荤膻。

馀生欣晚遇，想像追真仙。净绿不敢唾，薄暮聊周旋。
哭尚颖
司马光（宋代）

操业五常备，艰难六极全。
仲尼难语命，裨灶不知天。
弱女飘休许，遗文散莫传。
官轻史不录，后世孰称紧。
眼病承友诏谈诗答之
欧阳建（魏晋）

病来旬日负新缘，青白双眸任倒颠。闻道新诗誇郢调，何人赓和百花前。
自宁川如鄞道三首 其一
曹文晦（元代）

卖鱼河头挝团鼓，采蟹途中坦肩女。桥南少憩绿阴风，天外潮来白如雨。
南歌子
续雪谷（宋代）

眼媚双波溜，腰柔一搦纤。问伊何事放珠帘。笑道篆香销尽、要重添。

数日宽金钏、梳云拂翠奁。梅妆依旧落虚檐。题起一春心事、两眉尖。
春光好·频叶软
和凝（五代）

频叶软，杏花明，画船轻。
双浴鸳鸯出绿汀，棹歌声。
春水无风无鸯，春天半雨半晴。
红粉相随南浦晚，几含情。
雪梅
李龙高（宋代）

雪飞不到越王台，万树千枝满意开。
花太清高天也妬，转教滕六御风来。
东海太守行赠徐以敬
何景明（明代）

西曹大夫，东海太守，且停尔车饮我酒。二十读书饱经术，腰下组绶无一尺。

一朝天子赐五马，十年官至二千石。汉家盗贼满山东，十城九城荆杞中。

玉食常怀股肱郡，苍生久慕循良风。况君兄弟皆甲第，出入光辉无与比。

兄飞仙舄宰王畿，弟握侯符长千里。四世五公自此始，不见关西杨伯起。
过横山顾山人草堂
刘长卿（唐代）

只见山相掩，谁言路尚通。人来千嶂外，犬吠百花中。

细草香飘雨，垂杨闲卧风。却寻樵径去，惆怅绿溪东。
上高宝严寺
蒋之奇（宋代）

嘉节长岐路，区区梦幻身。何年一举腋，仙去逐敖君。
六月十三日书呈元长
赵鼎（宋代）

心远由来绝世纷，更寻丘壑避嚣尘。门阑已觉贫无事，宾客应怜老畏人。

诗不名家免招谤，酒虽作病要全身。香山千载流风在，鸡黍他年早卜邻。
惜春
晁说之（宋代）

待得莺来花已落，断难料理谩咿嚘。
便如前哲亦非敌，八斗才当万斛愁。
梨
钱惟演（宋代）

紫花青蒂压枝繁，秋实离离出上兰。
东海圆珪无柰碧，嵰州甜雪不胜寒。
已忧仙佩悬珠重，更恐金刀切玉难。
自与相如解痟渴，何须琼蕊作朝餐。
寄题章氏起青楼
方岳（宋代）

结楼多与青山对，却是青山不对渠。
见说蜃岩排闼入，一窗晴色共残书。
览镜
喻良能（宋代）

平生壮夫志，老去未消磨。
其奈青铜里，萧萧双鬓何。
和人韵
辛弃疾（宋代）

老来筋力上山迟，过眼风光自崛奇。
拟放狂歌花已笑，正羞短发雪偏垂。
谿山能破几緉屐，风雨连催十二时。
且锁君诗怕飞去，从人唤我虎头痴。
别故人
郑思肖（宋代）

拍马又登程，余酣尚未醒。
曙蟾消淡白，秋汉覆空青。
江走游龙势，山蟠睡虎形。
飘零毋感欢，天地亦浮萍。
喜迁莺·芳春天晓
佚名（宋代）

芳春天晓。听绿树、数声如簧莺巧。
和前人见寄 其二
赵抃（宋代）

下马邮亭夕照天，独凭离绪问蓍圆。故人此去无多地，何事销魂重黯然。
奉和总制陈公江西平贼诗 其三
顾璘（明代）

南国同歌时雨施，丈人威德称行师。风云气胜旌旗转，日月功高带砺垂。

金马史臣争点笔，杜陵辞客莫忧时。衣冠不改先朝乐，长捧龙光集凤池。
【正宫】醉太平·堂堂大元
未知作者（元代）

堂堂大元，奸佞专权。开河变钞祸根源，惹红巾万千。官法滥刑法重黎民怨，人吃人钞买钞何曾见？贼做官官做贼混愚贤。哀哉可怜！
讥贪小利者，夺泥燕口，削铁针头，刮金佛面细搜求，无中觅有。鹌鹑嗉里寻豌豆，鹭鸶腿上劈精肉，蚊子腹内刳脂油，亏老先生下手！
叹子弟
寻葫芦锯瓢，拾砖瓦攒窑。暖堂院翻做乞儿学，做一个莲花落训道。戴一顶十花九裂遮尘帽，穿一领千补百衲藏形袄，系一条七断八续勒身绦。这的是子弟每下梢！
莲花落易学，桃李子难教。张打油罗罗连和得着，学不成打爻。牵着个狗儿当街叫，提着个爽儿沿街调，拿着个鱼儿绕街敲。这的是子弟每下梢！
喜晴
虞俦（宋代）

西风有意作新晴，不遣中宵鹤鹳鸣。
红袂行云仙梦断，青灯对鹳客愁轻。
起看垅首禾无害，见说溪头水已平。
莼菜鲈鱼秋正美，谁能分我一杯羹。
踏莎行·自沔东来丁未元日至金陵江上感梦而作
姜夔（宋代）

燕燕轻盈，莺莺娇软，分明又向华胥见。夜长争得薄情知？春初早被相思染。
别后书辞，别时针线，离魂暗逐郎行远。淮南皓月冷千山，冥冥归去无人管。
颂一百则
释重顯（宋代）

超谭禅客问偏多，缝罅披离见也麽。
糊饼{上祝下土}来犹不住，至今天有淆讹。
吴江桥
王谌（南北朝）

松江期一到，二十二三年。
今日身临此，凭虚骨欲仙。
塔连吴苑树，帆带洞庭烟。
见说鲈鱼美，囊无斫鱠钱。
周
释德洪（宋代）

韵出缙绅，秀见眉须。矫绛阙之风度，宜玉堂之步趋。

有人所尽有，无人所当无。而乃袖补衮之手，而弄云泉以自娱也。

余安能探其归宿，独见于皮肤。盖神于酌古，僻于誉书。

求于古人，则谢幼舆王子敬之徒欤。
渔父词十三首
蒲寿宬（宋代）

明月愁人夜未央，篷窗如昼水浪浪。
何处笛，起凄凉。
梅花喷作一天霜。
三诏洞谒焦处士祠
郑一岳（明代）

水国霞明树，专祠暮霭空。孤标传极北，三诏峙江东。

鸥浴船船月，龙吟院院风。任山凭点□，真悔出山中。
和陈勉仲春日偶成二首
王之道（宋代）

江表归来得自由，旧乡能复到温柔。
辞源已见流三峡，笔力当期挽万牛。
白日忍从黄雾塞，青天那复黑云浮。
报除骄冠还强汉，会有忠良告远猷。
借居鸬鹚山中一首呈方允迪道踪昆仲
刘一止（宋代）

长松舞高寒，落涧泻清泚。笙簧响天上，金石鸣地底。

云容何润泽，下有隐君子。乐此山水音，清若变流徵。

怪我从何来，尘土两目眯。寇戎在江浒，荐食心未已。

赤囊走边报，朝暮异忧喜。安知隐人乐，胜绝有如此。

古来成败事，不入山中耳。愿言晚相收，置我岩壑里。

酌泉得醒心，茹朮可不死。况有载酒人，半道同栗里。
望黄山
周紫芝（宋代）

宿云忽解驳，晓色明朝暾。高秋寓远目，万象秋毫分。

群峰杂遝来，突骑从横奔。骅骝独骧首，迥出凡马群。

嵩高实维岳，罗列如儿孙。玉京与金阙，亭亭在云峦。

群仙骖苍虬，冠佩朝至尊。往者风露夕，妙奏闻清圆。

名理以弦歌，异事父老传。丹成已仙去，流脉在山根。

至今兹山下，幽泉湛馀温。安得从浴沂，聊以濯我冠。

一沐去尘土，再沐生羽翰。朝游参安期，暮躅追羡门。

振足八荒外，垂手青云端。
歌诗三章 其二 【远夷慕德歌】
唐菆（两汉）

蛮夷所处。日入之部。慕义向化。归日出主。圣德深恩。与人富厚。

归多霜雪。夏多和雨。寒温时适。部人多有。涉危历险。不远万里。

去俗归德。心归慈母。
和野渡雪消二律
卫宗武（宋代）

可亲余暇复奚为，雪霁何妨剩赋诗。
应怪玉峰还翳荟，更怜银屋变茅茨。
结成冰笋方连夜，散作檐花特顷时。
物物要知须返本，冰仍旭水更何疑。
偈
释系南（宋代）

禅不禅，道不道，三寸舌头胡乱扫。昨夜日轮飘桂花，今朝月窟扫芝草。

呵呵呵，万两黄金无处讨。一句绝思量，诸法不相到。
石角山
沈辽（宋代）

步屐出东津，遥跂石角山。山回道亦转，卓荦烟云间。

何人峻重道，三休直孱颜。吾想造化功，为此肃神奸。

嵌岩或中穴，特立气甚顽。此角谁可折，宁当混尘寰。

游士何足知，但剥苔藓斑。西首望城闉，群山合如环。

下临有鼻道，落日行人还。枫叶秋欲丹，芜江逗潺潺。

重游何用戒，蓬户初无关。
拥翠楼
李焘（宋代）

淳熙元年九月尾，菊未落英梅破蕊。
从来两美难必合，今忽得此一笑喜。
人言地瘴物失时，进忌太蚤退苦迟。
老夫亦岂不自觉，姑与饮酒仍赋诗。
忍令芳草直为艾，封植嘉树宁少待。
夕餐九华可无死，却期老岁於吾子。
点绛唇
吴文英（宋代）

香泛罗屏，夜寒著酒宜偎倚。翠偏红坠。唤起芙容睡。

一曲伊州，秋色芭蕉里。娇和醉。眼情心事。愁隔湘江水。
次韵陈叔易远别离三首 其二
苏籀（宋代）

妇慧弗谙事，谓世无离索。洋洋旧依蒲，逐逐难翳藿。

冲风递弱羽，烂漫何乡落。忧端埒南山，那堪鲁酒薄。

人力末如何，天公良可托。
偈颂七十六首
释子益（宋代）

四九三十六，夜眠如露宿。
银海眩生花，玉楼寒起粟。
翻笑二祖立雪谩齐腰，活埋一片无瑕玉。
真州北山
刘克庄（宋代）

忆昔胡儿入控弦，官军迎战北山边。
笳箫有主安新葬，蓑笠无人垦废田。
兵散荒营吹戌笛，僧从败屋卢茶烟。
遥怜钟阜诸峰好，闲锁行宫九十年。
濮道甫挽词二首 其一
李之仪（宋代）

暮雨江边寄一犁，多情邻老共差池。平生意气几如侠，晚日诗书更有儿。

社酒方期终岁乐，葵萧俄感送人悲。纷纷穷达都归尽，谁复声名是旧时。
送蒋御史领江东运使
宋庠（宋代）

几日都亭避宪骢，使台分节按江东。
朝端旧简飞霜白，关外连艘饷粟红。
晨鼓叠喧鸡埭月，暝帆遥卸雀桁风。
先秋若有离怀咏，剩取芳筠作信筒。
立春前二日嘉雪应祈呈昭文相公
宋庠（宋代）

皇心精祷动昭回，嘉雪乘时弭岁灾。
先作飞霙随腊舞，便含膏泽趁春来。
天渊百顷移星汉，禁御千枝傲岭梅。
一曲巴人虽下里，愿持欢意助康哉。
虞美人（净慈尼）
罗志仁（宋代）

君王曾惜如花面。往事多恩怨。霓裳和泪换袈裟。又送鸾舆北霓、听琵琶。

当年未削青螺髻。知是归期未。天花丈室万缘空。结绮临春何处、泪痕中。
和正叔怀其兄草堂
王安石（宋代）

茆堂竹树水之滨，耕稼逍遥似子真。
小吏一身今倦宦，先生三子独安贫。
欲抛县印辞黄绶，来伴山冠戴白纶。
只恐明时收士急，不容家有两闲人。
新秋寄远
王汝玉（明代）

梧桐露零金井寒，芙蓉水减银塘宽。社日湘帘送双燕，素尘宝扇愁孤鸾。

新丝织就鸳鸯绮，并刀裁作合欢被。古岩桂吐月半轮，澄空雁来人万里。

星斗迢迢凉夜长，音书几日到辽阳。封侯早系黄金印，莫负君家白玉堂。
谒金门
丘崈（宋代）

罗袖薄。玉臂镂花金约。起晚欠伸莲步弱。倚床娇韵恶。

独自青伸珠箔。怎向日长花落。门掩东风春寂寞。误人瞋喜鹊。
宋孝子阮与子宅
黄经（明代）

阮家门巷草青青，绰楔空传孝义名。刲胁救亲天感动，至今光彩照图经。
次云心韵赠臞仙
胡仲弓（宋代）

清修如野鹤，心性在云间。
蔬食从来瘦，林居耐得閒。
炉分真造化，梦绕旧乡关。
汩汩尘樊者，闻风想厚颜。
送客
张继（唐代）

频年独对鸳鸯绮，计日双飞鹦鹉洲。
昌甫有诗琴士云得之黄子厚盖考亭坐中客也因入章泉同出城解后和韵
韩淲（宋代）

青春深处见挥弦，吟到情时恨更牵。旧话相逢真梦尔，故人独觉倍依然。

谷城大雅空三叹，云谷斯文已百年。珍重散庵因一笑，鬓丝禅榻羡同眠。
却羡
罗与之（宋代）

贵客宁知拂徵琴，郢人漫倚引商音。
那堪岁月化双鬓，空有悲欢寄寸心。
囊底有方餐白玉，床头无术致黄金。
抗尘走俗曾何补，却羡鹪鹩托一林。
都门留别
顾成天（清代）

八载郎官清禁从，承恩亲忝大夫封。乞身不羡陶贞白，受禄犹惭邴曼容。

笔珥延英详议礼，编开崇政广明农。衰庸只合归田去，九点还余未到峰。
次韵和杨公济见赠三首
孔武仲（宋代）

虢略先生不讳穷，咏歌尧舜舆时逢。
传呼满道今为使，敛板登门亦见容。
南浦清波辉玉树，西齐新酿入金锺。
临分警戒言尤切，似欲驱驰叔夜慵。
龙虎元旨歌 其四
青霞子（唐代）

认得根源不用忙，三三合九有纯阳。潜通变化神光见，从此朝天近玉皇。
冬赛行
周弼（宋代）

大巫舞袍奉酒尊，小巫湔裙进盘彘。
野风吹树龙马归，瓦炉柏根香满地。
白衣老须撚向前，叉手大胆不敢言。
去年田家五分熟，更饶三分百事足。
大茧千棚丝满窠，栗犊两握角出肉。
土台浇酒再拜辞，纸钱不灰扑绕木枝。
神语顺从杯教吉，鼓笛薨薨打三日。
之南丰道上寄介甫
曾巩（宋代）

应逮冒烦暑，驱驰山水间。
泥泉沃渴肺，沙风吹汗颜。
疲骖喘沫白，殆仆负肩殷。
仰嗟旱云高，俯爱芳陂潺。
空邮降尘榻，净馆排霞关。
城隍壮形势，冈谷来回回环。
红芰姹相照，翠树郁可攀。
野苗杂青黄，雨露施尚悭。
巫觋谒群望，箫鼓鸣空山。
忧农非吾职，望岁窃所叹。
憩当午日烈，行瞻月初弯。
星斗弄光彩，罗络灶火斑。
跋履虽云倦，桑梓得暂还。
林僧授馆舍，田客攀鞍镮。
吾心本皎皎，彼诟徒{左口右颜}{左口右颜}。
方投定鉴照，即使征马班。
相期林兰楫，荡漾穷川湾。
龙山补亡
苏轼（宋代）

征西天府，重九令节。
驾言龙山，宴凯群哲。
壶歌雅奏，缓带轻帢。
宴为中觞，一笑粲发。
楩楠竞秀，榆柳独脱。
骥騄交骛，驽蹇先蹶。
楚狂醉乱，陨帽莫觉。
戎服囚首，枯颅茁发。
惟明将军，度量豁达。
容此下士，颠倒冠袜。
宰夫杨觯，兕觥举罚。
请歌相鼠，以侑此爵。
送友人使河源
贾至（唐代）

送君鲁郊外，下车上高丘。萧条千里暮，日落黄云秋。

举酒有馀恨，论边无远谋。河源望不见，旌旆去悠悠。
传言玉女（次岳总干韵）
黄机（宋代）

日薄风柔，池面欲平还皱。纹楸玉子，磔磔敲春昼。衾绣半卷，花气浓薰香兽。小团初试，辘轳银甃。

梦断阳台，甚情怀、似病酒。凤奁羞对，比年时更瘦。双燕乍归，寄与绿笺红豆。那堪又是、牡丹时候。
追和叔祖自术韵
胡震翁（宋代）

伯祖刚简公榕阴图，先君肯堂翁常欲鑱石，
因循至今。一日震翁从家弟震载观，
则名公巨笔联编盈轴，益知我公大节起敬慕於易世之未歇者如此。
虽名光史册，而图不多见，
不得无余恨，迺追和自述并名笔勒之石。
侄孙震翁顿首。霅川疑狱独承当，
敬远炎炎即馆凉。帝子几曾谋不道，
相臣自弗肯包荒。李猫初劾犹全命，
梁犬重评竟断肠。甘死如饴行素志，
岂知流入杀青香。
离岐下题西湖
吴融（唐代）

送夏迎秋几醉来，不堪行色被蝉催。身随渭水看归远，

梦挂秦云约自回。雨细若为抛钓艇，月明谁复上歌台。

千波万浪西风急，更为红蕖把一杯。
徐司徒池亭
李中（五代）

亭榭跨池塘，泓澄入座凉。扶疏皆竹柏，冷淡似潇湘。

萍嫩铺波面，苔深锁岸傍。朝回游不厌，僧到赏难忘。

最称收残雨，偏宜带夕阳。吟堪期谢脁，醉好命嵇康。

奢侈心难及，清虚趣最长。月明垂钓兴，何必忆沧浪。
无何狂醉隐三首 其一
耶律铸（宋代）

无何狂醉隐，慢訑更痴蒙。虽涉人间世，殊参塞上翁。

只须推倚杖，不必论穷通。且把无边事，横陈在酒中。
宿乐平县北十里西塘
杨万里（宋代）

破店能无漏，孤灯肯更明。
中间通客路，终夜有人声。
坐又坐不得，眠来眠未成。
如何故山友，抵死怨躬耕。
挽李提刑久善
史尧弼（宋代）

曩持玉节问痌瘝，邂逅南昌一解颜。
亲见疮痍摩手拊，夜深父子短檠间。
行装约束有琴鹤，道力较量无素蛮。
自合明光将剑履，如何零落遂丘山。
正仲见赠依韵和答
梅尧臣（宋代）

平生好书诗，一意在抱椠。
既无鈌云剑，身世遭黮黭。
耻游公相门，甘自守恬淡。
妻孥每寒饥，内愧剧剜憯。
时赖二三友，乞米慰穷惨。
虽然情怀恶，亦未废诵览。
如负会稽辱，欲雪效尝胆。
作文持与人，百不得一颔。
圣犹嗜好殊，独取菖蒲歜。
我愚希六义，将使鬼神感。
譬彼捕长黥，区区只持窨。
青天挂虹霓，踊跂不可擥。
太华五千仞，妄学巨灵撼。
幸且同蛙黾，近乐在井坎。
苍发况种种，存非卫髦髧。
吴侯琅玕姿，而来视乱菼。
凤皇五色毛，曷羡未翅蝻。
染夏有正采，安用此浅黪。
乃知叔度陂，万顷见澄澹。
孟轲患为师，薄劣亦何敢。
沈康赴江西掾
祖无择（宋代）

高誉冠时英，人皆倒屣迎。
决科材尚屈，掌狱职仍轻。
滕阁吟登健，吴山醉望清。
公余如访古，一为问丰城。
有虎行
于石（宋代）

有虎有虎山之巅，怒目炯炯当昼眠。
百兽畏伏不敢前，凭林一吼秋风寒。
昨日邻家妇，哀哀哭其子，
叩头叫天天不语。或曰枭食母、犬吠主，
含沙射影毒欲死。封豕长蛇肆侵侮，
如此纷纷何独虎。虎哉虎哉尔何知，
磨牙摇尾争奔驰。妖狐犹将假尔威，
岂知强者易弱盛必衰。北平将军怒欲飞，
弯弓远挂扶桑枝。嗟尔有力何由施，
吾见食汝肉而寝汝皮。倚剑睨天三太息，
弱肉强食今何时。麒麟驺虞亦物耳，
呜呼吾不得而一见之。
青县
王昶（明代）

将随玉辇向津河，持节重看下楚波。欲上肩舆回首望，水西庄外暮云多。
栏杆
蔡见先（清代）

记得花前与酒前，小凭每值晚凉天。低扶有影春如梦，独倚无凉日似年。

十二雕成看屈曲，三千围住尽婵娟。等閒且把诗童唤，待汝新茶雨后煎。
偈一百二十首 其一一一
释怀深（宋代）

忆昔在山日，眠云并枕石。如今城里居，欲去去不得。
句
蔡卞（宋代）

对掌紫枢参大政，同扶赫日上中天。
寄张东之
刘过（宋代）

见山堂上山如画，二十年前曾客来。
风絮满城归不得，江南老却贺方回。
宫花溪道中作
冯元基（明代）

山北山南路正长，东风吹送野花香。数声啼鸟知春雨，一路归人背夕阳。

溪水长年流不尽，岭云终日变无常。身逢胜迹应难遍，游思萧条转易伤。
暮春陪李尚书、李中丞过郑监湖亭泛舟（得过字韵）
杜甫（唐代）

海内文章伯，湖边意绪多。玉尊移晚兴，桂楫带酣歌。

春日繁鱼鸟，江天足芰荷。郑庄宾客地，衰白远来过。
昼寝
张玉娘（宋代）

南窗无事倦春妍，绣罢沉香火底眠。清梦却同飞絮杳，误随双蝶度秋千。
学古三首赠胡承之归关中 其一
黄佐（明代）

翩翩双鸣雁，噭噭云中飞。娟娟蛾眉女，劄劄流黄机。

弃置不成匹，叹息减容辉。问女何所叹，良人怅有违。

万里遥相望，何由接音徽。蕙楼鉴素月，兰镫暧虚帏。

身非骖与服，安得同车归。河清尚可俟，会合何可希。

临岐奏此曲，泪下谁能挥。
送赵季舒之燕
陆文圭（元代）

有客东南来，白马嘶北风。
间客将何之，举鞭指庐龙。
云是汉家子，出入明光宫。
古宫今焉在，废堵生秋蓬。
醉落魄
黄庭坚（宋代）

者乃强见酌，遂能作病。因复止酒，用前韵作二篇，呈吴元祥

陶陶兀兀。人生梦里槐安国。教公休醉公但莫。盏倒垂莲，一笑是赢得。

街头酒贱民声乐。寻常行处寻欢适。醉看檐雨森银竹。我欲忧民，渠有二千石。
竹炉三首 其三
盛颙（明代）

我爱乡山入品泉，持归禅榻和云煎。湘皋卷雪来窗外，蒙顶惊雷落槛前。

浇破诗愁和得句，洗清尘思意忘荃。人间肉食纷如雨，争识吾家此味全。
次韵游石霜
释德洪（宋代）

霜华旧游秋正深，涧风落日寒蝉吟。敛眸默数曾到处，笑看碧烟浮水沉。

朅来大旆为山至，山绾烟鬟三十二。当时老宿契新丰，坐令衲子如云萃。

眼前无复见此公，叹息丛林扫地空。空馀楼殿出云雨，涂金涧碧光岩丛。

卧听松风难比拟，个中偈句谁宗旨。赖公摹写入新诗，公不作诗山愧耻。
客思
陆游（宋代）

裘马平生喜远游，暮年憔悴向南州。
文书与睡中分日，衰病和愁总怕秋。
无复雪郊看射虎，但思烟浦听呼牛。
还家谁道无余俸，倒橐犹堪买钓舟。
武夷万年宫
林弼（明代）

十年三过武夷山，翠壁丹崖叹莫攀。药灶烟消天地老，棹歌声莫水云閒。

虹桥未许秦皇识，鹤驭空随汉使还。曾是隐屏峰下客，谩教啼鸟笑诗悭。
赠易数朱俊甫
胡仲弓（宋代）

三绝韦编及太玄，潜虚象数究先天。
前人推算空劳力，不似而今卖得钱。
和董端明大野渔父图
李弥逊（宋代）

玉树琼田莹骨清，短篷飘洒动吟情。
针换酒，乐升平。闻道群王日圣明。
冯当世挽词二首 其二
韩维（宋代）

逍遥灵寿杖，严密具茨书。脱屣遗浮世，披衣得旧庐。

酹非光禄酒，祭乏武昌鱼。礼薄情从厚，秋风泪满裾。
拾诸公馀韵赠辉禅师兼奉答勾龙伯秋谒广利辉
王灼（宋代）

旧饰莲花座，新繙贝叶科。
朝餐荤味少，夜诵篆烟多。
不执铁如意，睛偷金叵罗。
犹堪试绵力，法海激颓波。
芦
宋祁（宋代）

袅娜脩茎青玉攒，凫翁濯罢翠痕乾。
湘君直寄江湖乐，要作风汀雨濑看。
岁二日吴说卿座中初见古梅一花
钱时（宋代）

咫尺元宵剩放灯，翠红多少九衢尘。
梅花不解新时样，初破风前一点春。
桂枝香（杨山甫席上赋）
陈允平（宋代）

残蝉乍歇。又乱叶打窗，蛩韵凄切。寂寞天香院宇，露凉时节。乘鸾扇底婆娑影，幻清虚、广寒宫阙。小山秋重，千岩夜悄，举尊邀月。

甚赋得、仙标道骨。倩谁捣玄霜，犹未成屑。回首蓝桥路迥，梦魂飞越。雕阑翠甃金英满，洒西风、非雨非雪。惜花心性，输他少年，等闲攀折。
李咸熙秋岚凝翠
吴镇（元代）

雨过秋光映翠微，岩云一抹澹荆扉。千山寂寂疏钟杳，万壑萧萧落木稀。

涧水奔飞行路湿，松篁回合墅禽归。征帆点点沧江上，应羡山人种蕨薇。
同澹庵闇公访松旧慈仁寺三松萎其一矣
陈宝琛（清代）

双松代以三，顷来已一枯。虽非元明旧，挺立仍不孤。

我昔见松始，中兴正多娱。刹那五星终，寺燬祠亦芜。

朝市不自保，况此曲瘁株。澹庵欲留真，岁寒趣为图。

缅怀乾隆世，七庙雨露濡。孑遗幸相守，冰雪何岁无。

还复成双松，后先焉可诬？勿袭广雅误，谓与渔洋符。

丁髯熟旧闻，考證能辞劬。
秋思绝句
陆游（宋代）

荣悴元知岂有常，纷纷草木占年光。
霜风一扫知何在，楚客从来枉断肠。
再併赋瑞香水仙兰三花
杨万里（宋代）

水仙头重力纤弱，碧柳腰支黄玉萼。
娉娉嫋嫋谁为扶，瑞香在玉扶着渠。
春兰初芽嫩仍短，娇如穉子无人管。
瑞香绿阴浓如雪，风日不到况路尘。
生时各在一时许，畦丁作媒得相聚。
三花异种复异粧，三花同韵更同香。
诗人喜渠伴幽独，不道被渠教断肠。
呈王山父 其二
刘过（宋代）

办得茅庐我便归，玉堂何处有梅枝。岁寒老树虽荒寂，会有腊残春到时。
严陵滩下作二首 其一
李纲（宋代）

世祖龙飞万国朝，故人依旧隐蓬蒿。羊裘肯换貂冠贵，钓石终齐凤阙高。

共宿客星亲帝座，贻书直气压时豪。东京臣子多名节，皆自先生铸此曹。
采石太白楼观萧尺木画壁歌
王士祯（清代）

落帆向牛渚，直上太白楼。锦袍乌帽太潇洒，回看四壁风飕飕。

萧生何年画此雪色壁，峰峦出没烟岚稠。元气淋漓真宰妒，江湖澒洞蛟龙愁。

吴观越观上海日，苍烟九点横齐州。祝融诸峰配朱鸟，潇湘洞庭放远游。

峨眉雪照巫峡水，匡庐瀑下彭湖流。须臾使我行万里，瞥如怒隼凌清秋。

我生海隅近岱畎，西游曾上瞿塘舟。昨登五老弄瀑布，却临三峡窥龙湫。

七十二峰身未到，苍梧已略天南头。太白游踪遍四海，晚受青山采石聊淹留。

丈夫当为黄鹄举，下视燕雀徒啁啾。
偈颂四十二首 其二十六
释祖先（宋代）

有问冬来事，京师出大黄。汉家勋业在，樊哙与张良。
有感三首
方回（元代）

十年归把钓鱼竿，万变惟凭冷眼看。
白发相寻点鬼簿，紫金焉得返魂丹。
渐惊老旧遗民尽，欲问承平往事难。
秋日未须畏残暑，浙江潮退即天寒。
採香径
周弼（宋代）

缯甲如荼护此台，玉颜憔悴锦帆来。
一蹊香草无蜂过，千里空葭有雁回。
响屧藓埋丹凤迹，缕衣花变粉蛾灰。
谁知子夜歌残日，树满西山似绿苔。
秋夜有感
方一夔（宋代）

西窗枕清溪，流水日夜响。孤眠夜无寐，离梦苦摇荡。

自我辞家来，弦月屡下上。消息不曾真，百念堕滉瀁。

忆昔心气雄，跃跃盛年想。窥奇故牧储，借重宗橐赏。

山搜富金沙，泽淤耀琨簜。天池鶱孤飞，昆山纷独往。

下视夸夺子，蠓蠛鸣瓮盎。区区凡楚争，逐逐臧谷网。

蹉跎改素摽，零落收宿莽。平生矜与夸，荣为谢外奖。

惟馀不尽心，耿耿犹畴曩。譬如老猎猃，闻呼齿足痒。

清江三百里，西风飒菰蒋。明朝溯归舟，鸦轧鸣两桨。
过昙花宝上人院
姚合（唐代）

九陌最幽寺，吾师院复深。烟霜同覆屋，松竹杂成林。

鸟语境弥寂，客来机自沈。早知能到此，应不戴朝簪。
二十七日立春夜雪高下尽白暗闽中所谓大雪也
胡寅（宋代）

晓来儿女共喧哗，喜见东风颺水花。
鹤羽赐衣方一袭，小巅冠玉已三加。
高眠有客关蓬户，低唱无人拍翠牙。
白帝出游应最乐，月旌蜺旆正豪夸。
和陶渊明饮酒诗
滕岑（宋代）

煌煌佳菊花，开遍溪傍道。
后时难独立，得伴秋光老。
孤芳迫霜难，采采及未槁。
浮我白玉醪，色香相媚好。
悠然尽数酌，人弃我所宝。
一榻醉曲肱，何必游人表。
借宿洞门五绝 其三
程公许（宋代）

一枕齁齁客梦长，忽闻钟梵响云堂。舌根久厌齑盐味，洗钵聊分豆粥香。
古朗月行(节选)
李白（唐代）

小时不识月，呼作白玉盘。
又疑瑶台镜，飞在青云端。
㶁㶁岸下水
王十朋（宋代）

㶁㶁岸下水，汝流欲何之。但见日东注，宁有还源期。

尼父川上叹，逝者亦如斯。人生百年间，扰扰无已时。

利名役初心，百欢无一追。待汝后知悔，桑榆景堪悲。

感此盍悟彼，毋为浪吁嘻。
霜天晓角（又）
韩淲（宋代）

雨收云薄。有底情怀恶。一段春风花事，吟得就、又忘却。

海棠红未落。细细流霞酌。选甚蝇营狗苟，皆现定、有何错。
题龙归洞下有龙母嶂
祝允明（明代）

千峰如帐瞰岩扉，灵物何年向此飞。潭底火符玄铁简，嶂头金母白绡衣。

海多云雨应长往，壑暗藤萝久不归。洞外蛟蛇常起陆，可能消伏运神机。
嘉禾百咏·宣公桥
张尧同（宋代）

祗因裴少保，功业败垂成。
往往桥边客，今犹恨未平。
宫词 其九十七
张公庠（宋代）

中使传呼喜复忙，尽催歌舞到昭阳。薰炉烟穗须臾散，无奈衣轻不受香。
济道过饮偶成长句
吕南公（宋代）

酤酒榷吏杓，买鱼市儿篮。虽非烂肠宴，亦知足一酣。

冬景忽卓午，晴云丧昙昙。室庐绝丝竹，文字入笑谈。

以此称出俗，相看庶无惭。解衫挂前楹，岂问布与蓝。

追讲石陂会，秋霜正黄柑。傅翁最后至，啸咏能交参。

题诗庑东阁，醉卧堂西庵。论子赴官职，可余老耕蚕。

俱为乐榆枋，非效溪壑贪。掺袂歌慷慨，暌离各情含。

寄书建水涯，年历满四三。不虑复见日，乃于郡楼南。

子为赤髯叟，我有学语男。问讯养生具，仅能无一簪。

固知寒儒分，未易过石甔。弃置且勿道，行觞趣空墰。

将来难预期，既往已备谙。聊尽酩酊兴，安能每忧惔。
七月十一夜凉风聚至事书怀三绝句
傅察（宋代）

萧萧初觉淡云轻，飒飒如闻转树声。
收拾光辉浑在眼，应知骑省赋初成。
英宗皇帝挽辞三首 其二
韩琦（宋代）

此日天无色，輴车下禁宸。悲风随去仗，哀泪裛行尘。

一闭皇堂夜，长閒御寝春。守陵来有几，萧索庆宁人。
和李崧卿九日
姜特立（宋代）

重阳无菊闷书空，心似渊明兴不同。
聊且携壶上东岭，不妨欹帽对西风。
百年尽付无何外，三迳谁如阿堵中。
十月黄花方烂漫，莫辞联骑访山翁。
自御史左授山阳丞
魏求己（唐代）

朝升照日槛，夕次下乌台。风竿一眇邈，月树几裴回。

翼向高标敛，声随下调哀。怀燕首自白，非是为年催。
病中四绝
陆文圭（元代）

浪说苏公久已仙，岂知翁自厌馀年。
雪堂二客能相从，姓字当时惜不博。
秋夜杂书二首 其二
朱淑真（宋代）

窗外蛩吟解说秋，迢迢清夜惜前游。月华飞过西楼上，添起离人一段愁。
赠金荪壁
仇远（元代）

黄纸红旗事已休，莫思入谷有鸣驺。
天开东壁图书府，人立西湖烟雨楼。
林浅易寻和靖隐，菊荒空忆魏公游。
客来把玩新题扇，半似钟繇半似欧。
水村
韩淲（宋代）

露荷烟柳外，月上山翠寒。水际一断桥，篱落小栏干。

剥啄唤我友，共此怀抱宽。兴尽出城去，两耳清流滩。
题杜秀才水亭
陆龟蒙（唐代）

晓和风露立晴烟，只恐腥魂涴洞天。

云肆有龙君若买，便敲初日铸金钱。
过荻港寻亡女细三墓
祁顺（明代）

花埋尘土玉沉渊，往事伤心已十年。别去难忘亲骨肉，重来愁十旧山川。

寒烟宿草孤坟外，野树悲风古驿前。吾母白头犹念汝，天南相隔路三千。
从孙元忠乞猫
蔡肇（宋代）

厨廪空虚鼠亦饥，终宵咬啮近秋帷。
腐儒生计惟黄卷，乞取衔蝉与获持。
偈颂七首 其六
释思岳（宋代）

炉已开，炭未有，衲僧暖地且相守。忽然乞得火种来，切忌烧脚又烧手。
伤王都官正卿
刘攽（宋代）

巍然积德门，识此贵公孙。譬彼芝兰秀，行看鸿鹄轩。

谁令武子死，无复孟尝言。寂寞穗帷暝，流尘空酒樽。
游仙
陆采（明代）

明车拂天罡，白日驻轩盖。
招摇舞青霞，芝髓涤玄薤。
仙者四五舞，黄眉笑相邂。
玉虬偃灵风，瑶鞭静垂带。
谓余来何迟，羞以盘龙脍。
双双紫鸳鸯，游戏蓬池内。
静婉歌未穷，雨师肃归辔。
望望红羽旂，追之了无际。
景德祀九宫贵神三首 其二 奠玉币、酌献用《嘉安》。
郊庙朝会歌辞（宋代）

灵禋既肃，明神既秩。在国之东，协日之吉。升歌有仪，六变中律。

怀和万灵，降兹阴骘。
赠何记室联句不成诗
江革（南北朝）

龙鳞无复彩，凤翅于兹铩。畴昔似翩翩，今辰何乙乙。
题断堤寺 其二
张孝祥（宋代）

堤边杨柳密藏鸦，堤上游人两髻丫。可惜行春来较晚，谁家留得碧桃花。
赵岁寒昆季三人拉李学谕余同游南湖次岁寒韵
曾由基（宋代）

紫麒麟楦岂身荣，腹有诗书气便清。野酌雅宜招胜士，贵游大便是宗英。

主翁旧有登堂约，古树今知夹道迎。剩欲索梅同一笑，却随画角弄初更。
杂咏一百首·墨翟
刘克庄（宋代）

墨子城无恙，公输械有穷。
要须能壁立，未可恃梯攻。
诗三百三首 其十九
寒山（唐代）

手笔太纵横，身材极瑰玮。生为有限身，死作无名鬼。

自古如此多，君今争奈何。可来白云里，教尔紫芝歌。
应劭引里语论主客
佚名（魏晋）

越陌度阡，更为客主。
渔家傲·千古龙蟠并虎踞
苏轼（宋代）

金陵赏心亭送王胜之龙图。王守金陵，视事一日移南郡。

千古龙蟠并虎踞。从公一吊兴亡处。渺渺斜风吹细雨。芳草渡。江南父老留公住。
公驾飞车凌彩雾。红鸾骖乘青鸾驭。却讶此洲名白鹭。非吾侣。翩然欲下还飞去。
朝中措（陈左藏生日）
刘克庄（宋代）

海天万顷碧玻璃。风露洗炎曦。鹦鹉绿毛导从，蟾□雪色追随。

鹦明来处，补陀大士，先后同时。觅取善财童子，膝边要个孙儿。
御宿行
孛朮鲁翀（元代）

苍茫帝星移紫微，露寒金屋人依依。梦断瑶池宴王母，地上麒麟鞭不走。

山灵诃护魑魅中，何罪取憎逆旅翁。神龙脱渊命如蚁，老妪眼明龙得水。

醉轰恶少慰君归，归来宫柳回春熙。仲舒三策贱于草，明日黄金赐山媪。
偈颂一百六十首 其一二三
释宗杲（宋代）

这僧有头无尾，明招有尾无头。若人道得头尾圆全句，云门与尔拄杖子。
和宋文渊送仲明举西归三首
郭印（宋代）

丈夫志万里，耿耿抱长虑。
青云却倦飞，功业何由树。
庙堂有先达，体国心焦劳。
归来掩关卧，茅檐日色高。
少年游·长安古道马迟迟
柳永（宋代）

长安古道马迟迟，高柳乱蝉嘶。夕阳岛外，秋风原上，目断四天垂。(岛外 一作：鸟外)
归云一去无踪迹，何处是前期？狎兴生疏，酒徒萧索，不似少年时。(少年 一作：去年)
题永城县园水亭
贺铸（宋代）

诘曲池塘碧玉流，禊亭孤占小汀洲。长纫座上芳兰佩，不系檐前画鹢舟。

好泛羽觞脩旧事，为书茧纸记清游。季真待得东还日，初见红蕖十亩秋。
八月十六日张伯常见访赏月四首 其三
范纯仁（宋代）

白首相知有几人，良宵难惜醉醺醺。此心直欲清如月，外物何妨薄似云。

饮若长鲸吞巨浪，诗如老将纳降军。过从幸得閒中乐，好恶荣枯莫彊分。
大堤
陆龟蒙（唐代）

大堤春日暮，骢马解镂衢。请君留上客，容妾荐雕胡。
珊知浴求颂
释正觉（宋代）

妙触宣明不洗尘，楞严会上悟心人。
潜鳞窟宅半篙水，枯木形骸一杓春。
涓滴量同法界性，发毛垢净虚空身。
南国应问聊弹指，用处绵绵谷有神。
送王员外归朝
刘长卿（唐代）

往来无尽目，离别要逢春。海内罹多事，天涯见近臣。

芳时万里客，乡路独归人。魏阙心常在，随君亦向秦。
偶成 其二
黄大受（宋代）

蕨薇生山巅，长不踰蓬蒿。松柏生涧底，岁久还干霄。

禀质自不同，托身奚必高。
独饮
陆游（宋代）

怪怪奇奇不自惩，晚途犹复气横膺。
觥船那待清歌劝，酒到愁边量自增。
奉送吕若谷县丞任蒲东归五首 其五
赵鼎（宋代）

忽忽岁华暮，悠悠心事违。此行元自懒，前计颇知非。

公有酒堪隐，我无田可归。月明枝未稳，谁念鹊孤飞。
拟挽歌辞三首
陶渊明（魏晋）

有生必有死，早终非命促。
昨暮同为人，今旦在鬼录。
魂气散何同，枯形寄空木。
娇儿索父啼，良友抚我哭。
得失不复知，是非安能觉！
千秋万岁后，谁知荣与辱？
但恨在世时，饮酒不得足。

在昔无酒饮，今但湛空觞。
春醪生浮蚁，何时更能尝！
肴案盈我前，亲旧哭我旁。
欲语口无音，欲视眼无光。
昔在高堂寝，今宿荒草乡；
一朝出门去，归来夜未央。

荒草何茫茫，白杨亦萧萧。
严霜九月中，送我出远郊。
四面无人居，高坟正嶣峣。
马为仰天鸣，风为自萧条。
幽室一已闭，千年不复朝。
千年不复朝，贤达无奈何。
向来相送人，各自还其家。
亲戚或余悲，他人亦已歌。
死去何所道，托体同山阿。
端平改元阳月同弟某自南山过龙井山僧饶舌话
吴泳（宋代）

一百年前老辩才，复褰{倏去犬加系}带下山来。
松杉溜雨惊龙起，篁竹生风唤鹤回。
戒行净通林水观，语言香落宝花台。
更看坡颍留诗处，月堕山空眼豁开。
恩荣宴又次学士李公韵
何乔新（明代）

籥翟当庭奏乐频，琼林锡宴际芳辰。槐阴绿映伶官服，花气香飘舞佾巾。

淳酎润含仙掌露，欢声散作帝台春。英声感激争相勉，誓秉忠贞敢爱身。
野外即事
吴济（宋代）

横木渡前溪，藤深路欲迷。
瘦筇谙乱石，老屐带新泥。
尽日绿阴合，有时黄鸟啼。
多情双蛱蝶，飞傍帽簷低。
浣溪沙
杜安世（宋代）

模样偏宜掌上怜。云如双鬓玉如颜。身材轻妙眼儿单。

幽会未成双怅望，深情欲诉两艰难。空教魂梦到巫山。
书邺侯传
李寅（清代）

衣白山人现宰官，每参帷幄系危安。但清河朔风尘易，欲扫宫庭枳棘难。

战伐有功身屡退，副储无恙魄犹寒。平生漫托神仙术，绝胜华阳早挂冠。
信安郡夫人挽词二首 其二
孙觌（宋代）

夫拥侍臣櫜，儿乘刺史轺。涧蘋借采采，风棘盛夭夭。

尚想莱班戏，空留楚挽招。魌头引丹旐，千古閟山椒。
送王禹锡 其二
谢逸（宋代）

西风撩竹作秋声，勾引诗人太瘦生。安得昭华吹玉笛，满船明月送君行。
和子华游君贶园
司马光（宋代）

甲第朱门久不开，春风潜入发江梅。
今朝承相双车辙，辗破林间水畔苔。
答任检法
孙应时（宋代）

幕下清风十六州，德人胸次有天游。
偏将好句招诗社，不起争心效弈秋。
我拙蒉桴鸣上鼓，君贤玉瓒映黄流。
苍苍云海相期急，未用烦纡拟四愁。
偶作
白居易（唐代）

红杏初生叶，青梅已缀枝。阑珊花落后，寂寞酒醒时。

坐闷低眉久，行慵举足迟。少年君莫怪，头白自应知。
送全州赵都曹
陆游（宋代）

霜叶无停声，脂车有行色。
正悲南浦秋，又送清湘客。
啼饥儿颊红，待养亲发白。
努力事上官，世路日已迫。
山塘即事四首 其三
章简（清代）

一簇唐花护短坟，姓名片石尚嶙峋。情肠侠骨俱黄土，酹过真娘又五人。
夜坐
强至（宋代）

城里更筹急，窗边竹影微。
掩书双泪迸，抚事寸心违。
岁月辜华绂，风霜感彩衣。
陶潜空自赋，何处有田归。
程枢密父待制挽词二首
项安世（宋代）

阜陵按射殿南闱，同执雕弓侍赭衣。
病我已逢明主赐，失公弥赭旧人稀。
旌旗北伐心徒在，香火西清梦已非。
不只只久无路去，亦知身世渐同归。
拟古六首上鲜于大夫子骏 其六 生年不满百
晁补之（宋代）

生年不满百，一日何三秋。花开苦多雨，何不张幕游。

行乐时不再，春荣岂长在。古人轻尺璧，愚者昧所戒。

君看龙与虎，飘忽不相待。
留别子肃子仪三首 其三
赵蕃（宋代）

一别动五载，人生都几何。谈端方间起，行色又奔波。

剩欲摅离语，不成翻醉歌。飞腾与流浪，已矣两无那。
乐府杂曲·鼓吹曲辞·巫山高
刘方平（唐代）

楚国巫山秀，清猿日夜啼。
万重春树合，十二碧峰齐。
峡出朝云下，江来暮雨西。
阳台归路直，不畏向家迷。
早起有怀
李覯（宋代）

草草西风动葛衣，呼僮前启竹间扉。
山僧好睡钟声晏，社户多贫酒气微。
岂是客愁浑较可，祗因书卷解忘归。
旴江百里清无滓，枉属闲人坐钓矶。
陆
陆游（宋代）

初三新月见如期，重九黄花又及时。
俱是人间称心事，典衣一醉更何疑？
太湖诗。雨中游包山精舍
皮日休（唐代）

松门亘五里，彩碧高下绚。幽人共跻攀，胜事颇清便。

翣翣林上雨，隐隐湖中电。薜带轻束腰，荷笠低遮面。

湿屦黏烟雾，穿衣落霜霰。笑次度岩壑，困中遇台殿。

老僧三四人，梵字十数卷。施稀无夏屋，境僻乏朝膳。

散发抵泉流，支颐数云片。坐石忽忘起，扪萝不知倦。

异蝶时似锦，幽禽或如钿。篥簩还戛刃，栟榈自摇扇。

俗态既斗薮，野情空眷恋。道人摘芝菌，为予备午馔。

渴兴石榴羹，饥惬胡麻饭。如何事于役，兹游急于传。

却将尘土衣，一任瀑丝溅。
酬梦得早秋夜对月见寄
白居易（唐代）

吾衰寡情趣，君病懒经过。其奈西楼上，新秋明月何。

庭芜凄白露，池色澹金波。况是初长夜，东城砧杵多。
醉宿慈氏院晨起
张耒（宋代）

痛饮淋漓半夜醒，披衣坐待晓窗明。风松一夕清无限，垆火三更暖有情。

孤阁鸣钟天黯惨，寒山戴雪晚峥嵘。年来渐向深杯怯，强学刘伶欲解酲。
次韵志归十首
方回（元代）

近城一耕叟，仅有使牛能。
人似愚偏寿，家由俭故兴。
不知求仕宦，未省结交朋。
笑我儒冠误，今如退院僧。
小重山·络纬声残织翠丝
佚名（宋代）

络纬声残织翠丝。金风剪不断、雁来时。梦回缄泪寄征衣。寒到早，应怪寄衣迟。心事有谁知。黄昏常立尽、暗萤飞。秋来无处不生悲。情脉脉，月转辘轳西。
和范景仁王景彝殿中杂题三十八首并次韵 其二十八 象戏
梅尧臣（宋代）

象戏本从棋局争，后宫龟背等人情。今闻儒者饱无事，亦学妇人闲斗明。

堂上有奇谁可胜，樽中赌酒令方行。直驱猛兽如寻邑，何似升平不用兵。
和子瞻次韵陶渊明劝农诗
苏辙（宋代）

我迁海康，实编于民。
少而躬耕，老复其真。
乘流得坎，不问所因。
愿以所知，施及斯人。
阮郎归·峥嵘秋气动千崖
元好问（金朝）

峥嵘秋气动千崖。川平晚照回。小桥流水送吟鞋。无人觉往来。欹乱石，坐苍苔。一杯复一杯。田家次第有新醅。黄花细细开。
春秋战国门 再吟
周昙（唐代）

曲突徙薪不谓贤，焦头烂额飨盘筵。时人多是轻先见，不独田家国亦然。
漫成二首
杜甫（唐代）

野日荒荒白，春流泯泯清。渚蒲随地有，村径逐门成。

只作披衣惯，常从漉酒生。眼前无俗物，多病也身轻。

江皋已仲春，花下复清晨。仰面贪看鸟，回头错应人。

读书难字过，对酒满壶频。近识峨眉老，知予懒是真。
甘州歌
符载（唐代）

月里嫦娥不画眉，只将云雾作罗衣。

不知梦逐青鸾去，犹把花枝盖面归。
和陈韵兰韵四章 其四
周式濂（清代）

惠我春风故旧过，棋枰酒盏订谁何。閒中驹隙无分寸，暗里蛛丝有网罗。

古木不堪当道植，清流还是在山多。荷衣蕙带归来日，莫作乌乌叩缶歌。
初冬
陆游（宋代）

已罢弹冠欲挂冠，一庵天遣养衰残。
雨荒园菊枝枝瘦，霜染江枫叶叶丹。
羹釜带鳞烹白小，蓬门和蔓系黄团。
夕阳更动闲游兴，十月吴中未苦寒。
踏堤曲 其三
袁宏道（明代）

桃叶成蹊柳作行，东风吹热少年场。赵家姊妹皆端正，谢族儿郎有短长。

陌上口声多汴语，垆头结束尽唐装。吴歌越舞颠如梦，不是湖山也断肠。
次近复兄送伯发侄南征三首 其二
李全昌（明代）

多士逢年作者先，即看奎柄岂离躔。文凭时命原无价，福喜栽培赖有天。

鲲举北溟方奋翮，鹿鸣南国未驰肩。明春何处羁金勒，御苑啼莺柳噪蝉。
挽主簿吴宁侯三首
陈棣（宋代）

忆昔荆湖日，童心懵未开。
七年勤仰止，一字有从来。
模范瞻如在，音仪挽不回。
依归今已矣，些语写余哀。
绍兴以后蜡祭四十二首
佚名（隋代）

歌磬胪驩，蒙萧激香。
飚御奄留，申以贰铁。
相兴震澹，告灵其醉。
庶几听之，成我熙事。
夏日题署斋壁
何曰愈（清代）

垫角乌巾紫葛衫，不妨狂客署头衔。十年射鸭称中隐，五亩蹲鸱饱老馋。

兴到援琴弹古调，时还拄笏上层岩。东园种得半畦菊，野苋芜莱手自芟。
杨梅
袁说友（宋代）

酒著圆腮重，珠联细叶芳。
绛纱笼密颗，朱粉皱新妆。
色渍桑间椹，甘傅荔子浆。
轻酸认梅种，草木有他杨。
夜宴
杨亿（宋代）

凉宵绮宴开，酃渌湛芳罍。
鹤盖留飞舄，珠喉怨落梅。
薄云齐鬓留，流雪楚腰回。
巧笑倾城媚，雕章刻烛催。
盘空珠有泪，罏冷蕙成灰。
巾角弹棋胜，琴心促轸哀。
醉罗惊梦枕，愁黛怯妆台。
风细传疏漏，犹歌起夜来。
与学古文仲游至正观
陈基（元代）

西郭维舟水满津，从容郑圃得寻真。
蓬莱路隔人间世，桃李花开劫后春。
风雨或闻鲛杼响，弦歌曾与草堂邻。
交游不忝羊求辈，岁晚相期迹未尘。
台温处树旗谣
佚名（元代）

天高皇帝远，民少相公多。
一日三遍打，不反待如何？
湖上寓居杂咏 其六
姜夔（宋代）

微波冲得绿萍开，数点青青粘石阶。
绿葑自来不自去，来时须载白鸥来。
行春次俞兄韵
吴龙翰（宋代）

多谢春风相此行，马蹄千里夕阳明。
故人杨柳正年少，知己青阳旧日情。
思满天涯芳草远，望穷江际暮云生。
同来佳客自不俗，相对松阴听瀑声。
梦余义夫以剑请铭
方岳（宋代）

黑水梁州百二关，青天蜀道古云难。
貔貅夜柝身何在，麋鹿秋风骨未寒。
宠辱可惊沤起灭，荒凉只有月悲酸。
蒯缑忽堕空山梦，不道幽人意转阑。
次韵题琴谱三首 其三
汪炎昶（宋代）

竞誇珠贝溢吟编，豹管微窥惜未全。月莹寒光磨晓镜，风铿逸调脆秋弦。

才惟渐少逾堪爱，诗不须多贵可传。囊里新篇还有几，不妨容我嘒蜩蝉。
卖盐妇
杨维桢（元代）

卖盐妇，百结青裙走风雨。
雨花洒盐盐作卤，背负空筐泪如缕。
三日破铛无粟煮，老姑饥寒更愁苦。
道旁行人因问之，试泪吞声为君语：
妾身家本住山东，夫家名在兵籍中。
荷戈崎岖戍闽越，妾亦更里来相从。
年来海上风尘起，楼船百战秋涛里。
良人贾勇身先死，白骨谁知填海水。
前年大儿征饶州，饶州未复军尚留。
去年小儿攻高邮，可怜血作淮河流。
中原音讯绝，官仓不开口。
粮缺空营木落烟火稀，夜雨残灯泣呜咽。
东邻西舍夫不归，今年嫁作商人妻。
绣罗裁衣春日低，落花飞絮愁深闺。
妾心如水甘贫贱，辛苦卖盐终不怨。
得钱籴米供老姑，泉下无惭见夫面。
君不见绣衣使者浙河东，采诗正欲观民风。
莫弃吾依卖盐妇，归朝先奏明光宫。
和戍妇陈闻雁有感（四首）
王逢（元代）

右诗题于华亭戍壁，张洙宗鲁曰：“陈，钱塘儒家女。
夫本县曹吏，因兵乱隶军籍，久在外。
或劝其往富室为女红，固不肯。
未几夫挈归里。
”原鲁及谢嘉维则俱和其诗。
羁雌见月可怜生，月落江昏过雁声。
不特题诗想夫婿，汉家多少玉关情。¤
定光梅开仆以病未能往观亦缘此辞闾丘之约今
毛滂（宋代）

七里梅花自一村，县楼目断暮云深。
玉人为弄昆溪笛，尘榻空横单父琴。
知有春心传庚岭，可无雪兴在山阴。
金鞍族马何时到，试听东堂偪仄吟。
赋得瓜步寒潮送董教授之扬州
吴实（明代）

君不见秦淮瓜步通扬子，潮去潮来几今古。薄暮西风海气寒，潮音半入淮边树。

芳草矶头望转平，夕阳渡口带江城。几回贾客惊残梦，多少离人恨别情。

广文官舍瓜洲渡，山水依依最深处。一铎遥从海上闻，片帆直指潮头去。

潮头东望正迢迢，此别心知两地遥。他时无恨相思意，落尽寒江半夜潮。
送尹敬思令尹归青州并序 其二
成廷圭（元代）

宪签被旨方修律，令尹归田独著书。一代仪刑留制作，十章条目补遗馀。

青州高起耆英社，白发同乘泽下车。不得清风接芳躅，可凭短札问何如。
欧阳拾遗读书堂
项安世（宋代）

嗟余嗜前训，蚤岁得胡模。
中年困离宗，旧学日荒芜。
禾熟三首 其三
孔平仲（宋代）

雨足川原还聚晴，天心断送此秋成。谷收颗颗皆坚好，想见新炊照盌明。
叶自强读书堂
喻良能（宋代）

退之宰阳山，暇隙唯读书。
同年大雅姿，文史以为娱。
治剧逾整暇，日与竹素俱。
頫首繙汉晋，高声诵唐虞。
不善吾所鉴，善者吾所摹。
撑肠仍拄腹，何翅五千馀。
似闻书带草，已复生庭除。
愿言饱经济，舒之弥八区。
先公有浮山诗因忆旧游敬步原韵·金谷岩西种茶处
张廷璐（清代）

岩空一线天，烟云自回翔。穹碑屹千仞，奇幻不可量。

金石更轩屹，万木环苍苍。天风发清籁，倾耳聆瑶簧。

秋深霜树丹，纵目云锦张。金佛丈六身，青鸟栖其傍。

山僧未脱俗，法海空津梁。苦忆种茶处，徘徊闻古香。
和史绣使瑞梅韵
赵汝腾（宋代）

忆昔朝旌别未央，逋仙风味饱哜尝。
绣衣来酹东涛月，清节更餐南雪香。
姑射真仙陪直指，绿华再萼瑞高堂。
蓬莱花使传春信，早晚芝书趣觐王。
石端若以朱丝栏见邀作而偶失所在久方得之喜而赋诗寄丁希韩因以见及遂申前志次韵
李之仪（宋代）

断雁沈踪共倚栏，定应齐客解偷关。忽惊辽鹤排空至，何啻廉偷昨夜还。

假宠已惭名下误，强颜终愧笔头悭。江流有尽情无尽，须把高风付子山。
和三兄之山阳省孀姊书怀
韩维（宋代）

君子蹈仁我，近自亲爱始。
当行岂顾留，千里犹举趾。
伯氏有东役，驾言适淮涘。
离西半球未及展，浊醪未及洒。
起视白日移，驱车一何驶。
遵涂骊唱发，春风落端绮。
义参成周作，辞追建安轨。
感此留滞迹，一诵三四起。
安得假羽翮，远慰心所企。
此志良未遂，洒泣詎能已。
蔡河涨二首
张耒（宋代）

长河秋雨涨，极目漫难分。
潢潦虽无自，龟鱼恐有神。
天宽垂鉴影，风细起龙鳞。
老去扁舟兴，临流欲问津。
送陈秀才将游霅上便议北归
方干（唐代）

婆娑恋酒山花尽，绕缭还家水路通。转楫拟从青草岸，

吹帆犹是白蘋风。淮边欲暝军鼙急，洛下先寒苑树空。

诗句因余更孤峭，书题不合忘江东。
上巳
孔平仲（宋代）

上巳陪游骑，城南俯落晖。溪山俱可爱，花木自相依。

佳节虽行乐，他邦未得归。兰亭应禊饮，回首白云飞。
醉公子
秦昙（清代）

香囊垂绣凤。是妾儿时弄。微物何足珍。怜他伴妾身。

红绵著在里。扣上同心缕。一缕一相思。数来千万丝。
临江仙
米友仁（宋代）

宝晋轩窗临望处，山围水绕林萦。不堪回首到江城。墙趺围瓦砾，鸥鹭见人惊。

日愿太平归旧里，更无余事关情。小营茅舍倚云汀。四时风月里，还我醉腾腾。
襄阳古乐府三首 其一 野鹰来
苏轼（宋代）

野鹰来，万山下。荒山无食鹰苦饥，飞来为尔系綵丝。

北原有兔老且白，年年养子秋食菽。我欲击之不可得，年深兔老鹰力弱。

野鹰来，城东有台高崔巍。台中公子著皮袖，东望万里心悠哉。

心悠哉，鹰何在！嗟尔公子归无劳，使鹰可呼亦凡曹，天阴月黑狐夜嗥。
村居遣兴
陆游（宋代）

野堂疏豁近江皋，喜见南山秋气高。
野外渐寒群木脱，草根薄暮百虫号。
筑陂浚畎更相勉，伐荻劙桑敢爱劳。
亦念耄荒当自佚，欲将世业付儿曹。
冬夜四清次孚若韵 其三 奕棋
顾清（明代）

楸枰的历晓星寒，熊虎貔貅各就团。稍出偏师当一面，从教空国战三单。

雄雌汉楚危时决，黑白商颜静里看。自是人间有机械，先生心事本来宽。
唐明皇吹箫图二首 其一
成廷圭（元代）

寝殿春深昼漏迟，榻前侍女立多时。玉箫自按霓裳曲，赐与梨园子弟吹。
送判府万侯秩满如京
胡奎（元代）

南昌万使君，乃是东汉将军之子孙。家有槐里堂，世称忠义门。

锐如丰城之宝剑，矫若沧海之游鹍。一旦雄才际昌运，三年出佐东南郡。

寒谷阳春化日长，玉壶夜月清冰莹。雁背霜高江水清，云帆晓发凤凰城。

长安渡头喧叠鼓，共挽官船留判府。判府今年朝玉京，心知万亿苍生苦。

建子之月梅花开，腊后春前侯复来。天上应颁五色诰，马蹄重蹋长安道。
上山采蘼芜
胡奎（元代）

上山采蘼芜，本是王孙草。王孙去不归，妾颜为谁好。

磨砖作明镜，照妾不见容。年年湘水上，洒泪向春风。
塞下行赠韦士颍归鄂渚上江陵谒阃相
柴望（宋代）

长安二月春正浓，长江二月风正急。
城头杨柳雪絮飞，道傍黏雨沱潦湿。
邯郸谁家侠少年，上马意气挥金鞭，
下马扫笔大如椽。兴来一石未能醉，
剧饮数斗口流涎。玉山跌倒扶未起，
金鞭留当酒家里。隔楼仿佛画眉人，
相邀夜宿鸳鸯被。睡魔不醒五更钟，
笛声吹断相思泪。嘐嘐鸣鸡将度关，
欲去未去路蹰间。道逢项庄把剑舞，
楼上美人歌玉环。划然掣电蛟龙怒，
便指南楼问归路。二千三百里更长，
尔备衣粮我扉屦。青衫著破不堪典，
典到青衫共谁语。世上岂无虬髯汉，
散财结客千千万。岂无燕昭万黄金，
筑作高台礼瑰彦。秦坑汉骂不肯收，
自是一番遭薄贱。唐人科举更糊名，
天下英雄消沮尽。生儿不学去封侯，
锥毛弄秃成霜鬓。世无荆轲樊于期，
只今谁复是男儿。我闻兵凶战危事，
愁杀天上蚩尤旗。人心承平易思乱，
中原块土急驱汉。蔡城未下辟未诛，
机来一发不容间。三边未即妖祲清，
天河何时能洗兵。送君不作断肠客，
三尺一骑君西征。临岐酌酒再三语，
今日君王自神武。此行投笔事班超，
不必区区问儿女。上流夜夜雨如箭，
下流砲火惊淮甸。襄师重屯郢州北，
淮师未解长江面。劝君莫赋横槊诗，
楼头正要筹边算。军前一著天下奇，
夜斩楼兰无人知。露布直到天子墀，
六宫懽动龙颜怡。维清象武献太庙，
未央前殿称玉卮。搴旗斩将不足道，
运筹帷幄果谓谁，曰何功第一参次之。
建安遣兴
陆游（宋代）

刺虎腾身万目前，白袍溅血尚依然。
圣时未用征辽将，虚老龙门一少年。
和丰庵咏和载西禅师 其五
呼谷（清代）

一泉为双井，双亭行人息。驳荦千岁苔，彼此无殊色。

俯临披水容，曲堤影偏直。禅子坐无枯，隔竹日闻汲。
鹧鸪天·七泽三湘碧草连
徐俯（宋代）

七泽三湘碧草连。洞庭江汉水如天。朝廷若觅元真子，不在云如则酒如。明月棹，夕阳船。鲈鱼恰似镜中悬。丝纶钓饵都收却，八字山前听雨眠。
广陵
赵嘏（唐代）

广陵城中饶花光，广陵城外花为墙。
高楼重重宿云雨，野水滟滟飞鸳鸯。
仆雪中偈
释法顺（宋代）

垂老住山寺，参官走道途。前村雪岭上，颠倒没人扶。
狱中赠孙都御史
杨爵（明代）

一系秋梧岁序迁，眼前光景总堪怜。暮云思望八千里，济世勋名二十年。

天降困穷终有益，到今显祖始无偏。从兹努力加餐饭，浩浩乾坤在两肩。
二月十日有事于先皇帝攒宫
顾炎武（明代）

青阳回轩邱，白日丽苍野。封如禹穴平，木类湘山赭。

不忍寝园荒，复来奠樽斝。彷佛见威神，云旗导风马。

当年国步蹙，实叹谋臣寡。空劳宵旰心，拜戎常不暇。

贼马与边烽，相将溃中夏。颓阳不东升，节士长喑哑。

及今擐甲兵，无复图宗社。飞章奏天庭，謇謇焉能舍。

华阴有王生，伏哭神床下。亮矣忠恳情，咨嗟传宦者。

遗臣日以希，有愿同谁写。
送律师归婺州
张籍（唐代）

京中开讲已多时，曾作坛头证戒师。

归到双溪桥北寺，乡僧争就学威仪。
新韵曾子进早春
梅尧臣（宋代）

新雷岁旦发声严，冰管寒销细滴檐。
花甲将看枝迋斥，蛇鳞不复地中潜。
黄河分派来应早，白首归朝意自恬。
强欲拟君为秀句，便无才思似江淹。
次韵送刘都干赴金陵 其七
项安世（宋代）

桃花逐水水初长，草色迷春春正阴。客子带将春色去，离歌肠断不成音。
东阡道中
丰越人（明代）

杳杳泛天色，孤村暮霭沈。
鸣榔应前舫，分火度中林。
酒病江南客，年销洛下吟。
惟应故园月，偏照未归心。
同儿辈食雪和兗子韵
曹彦约（宋代）

天然高洁淡为真，似蜜增甜亦可人。
不分青花惊俗眼，更招琼液到吾唇。
取来酒后团栾夜，讨尽人间瘴疬春。
遥想嚼毡清到骨，古来持节要忠臣。
随牒光州留别广陵诸公
欧大任（明代）

吏隐淮南爱薜萝，居閒宾客日相过。云蒸讲论淹中久，星聚衣冠许下多。

病后尊犹倾北海，别来人或忆西河。不须握管推能赋，五十功名鬓易皤。
偈颂十五首
释宝印（宋代）

六月初一，烧空赤日。
十字街头，雪深一尺。
扫除不暇，回避不及。
冻得东村廖胡子，半夜著鞋水上立。
赠王八衢
李嘉祐（唐代）

丹地偏相逐，清江若有期。腰金才子贵，剖竹老人迟。

桂楫闲迎客，茶瓯对说诗。渚田分邑里，山桂树罘罳.

心静无华发，人和似古时。别君远山去，幽独更应悲。
次刘伯益三咏韵·金凤花
刘学箕（宋代）

鲜华五色翅飞低，不比寻常鹊踏枝。
德茂翱翔丹穴日，琴清调弄紫庭时。
羞同鸡鹜喧堂宇，笑把金铜铸殿墀。
何似花栏自生长，幽芳端不在人知。
耕夫谣
徐仲雅（唐代）

张绪逞风流，王衍事轻薄。出门逢耕夫，颜色必不乐。

肥肤如玉洁，力拗丝不折。半日无耕夫，此辈总饿杀。
游灵岩
王龙学（宋代）

古寺山坰远，蹻攀一径斜。洞深留碧霭，溪急荡晴沙。

殿接岩松影，堂邻野客家。谒僧询世事，无语指灯花。
送蔡士廉舍人奔讣还四明
丁鹤年（元代）

公家东海滨，我昔共乡县。今同寓鄂渚，十年不一见。

公从藩府寓礼仪，入侍须早出每迟。不将汎爱要乡誉，直以孤忠结主知。

雪松贞操寒逾劲，冰蘖清声老更驰。府中诸彦皆人杰，政事文章称二绝。

重公质朴古人风，平揖下堂腰罄折。身名俱泰心独悲，甘旨亲庭千里隔。

一朝海鹤寄云椷，阿翁已作蓬莱客。仰观乔木战飘风，五内分崩面深墨。

我闻往吊始见公，我足蹒跚公发白。相看话旧重咨嗟，少日风流那复得。

花明春泛越王湖，月皎秋寻贺公宅。赏花弄月秋复春，诗酒清狂多故人。

直倚青年骄白日，岂知碧水扬黄尘。从此东西各星散，我忆同游如梦幻。

秋风江上漫思鲈，夜雨关河愁听雁。公当大事赐告归，片帆东下孤云飞。

里中长老久相待，一见喜极还沾衣。傥问题诗者谁子，道即辽东丁令威。
芦沟访张茂先宅
傅为詝（清代）

司空一代一通才，辩屈神狐亦怪哉。得剑尚知终有合，坼星谁道不为灾。

荒凉故宅悲禾黍，绮丽余波散草莱。立马桥头空怅望，十三陵外响云雷。
孙供奉
林景熙（宋代）

绯衣受天恩，日瞻唐殿驾。
朱三尔何为，欲使两膝下。
葛岭怀古
董正扬（清代）

集芳园北玉岩东，多宝楼台想像中。蟋蟀斗残天水碧，鹧鸪啼断木棉红。

书传玉枕千年重，画笑螺屏十事工。堤树湖波来息影，野梅无处问春风。
题濯鼎泉
张继先（宋代）

几千年浪碧澄澄，对景难忘我祖情。
乐就也知曾借力，轩成方见不辜名。
夜闻雨用诚斋新凉韵
方岳（宋代）

岁事不可常，吾生复余几。
立秋五十日，殊未凉风至。
山田欲生五，旱气亦可已。
摵摵声入桐，中夜揽衣起。
未议填饥肠，且与洗渴髓。
霡霂倘优渥，安用雷电驶。
相传水日宫，法施政如此。
焦枯宽一分，热恼清十倍。
稽首不昧香，我意则佛意。
问雨从何来，君其无罪岁。
禅颂三首 其二
王彧（宋代）

閒日搆来忙日用，此生迷却再生休。鼻头捩转从今始，看作回程火里牛。
月下自寒山还至莲花峰下
方朝（清代）

西阁寒日没，策杖寻松径。归鸟半在巢，山家烟火静。

清月流素辉，幽篁生虚听。依然向来路，云影飞无定。

欲逐樵人踪，尽识山中胜。行行见柴门，寒潭似清镜。
苏州江岸留别乐天（一作白居易诗）
张籍（唐代）

银泥裙映锦障泥，画舸停桡马簇蹄。
清管曲终鹦鹉语，红旗影动薄寒嘶。
渐消酒色朱颜浅，欲话离情翠黛低。
莫忘使君吟咏处，女坟湖北武丘西。
次韵周秀实寺丞七夕三首 其一
周紫芝（宋代）

乌鹊桥成不恨迟，隔秋相见岂无期。姮娥空傍月中去，嫁得星郎是几时。
莼菜二首
徐似道（宋代）

堆盘缕缕又秋风，客俎虀盐一洗空。
羹鱠疑居柁楼底，杯螯如洗酒船中。
莼羹本是诗人事，樽俎那容俗子同。
不日挽君来快问，请分一箸供涪翁。
登浴日亭次东坡韵
窦光鼐（清代）

扶胥南下水如天，倚棹孤亭黄木湾。海外初收鳌背雨，云中稍辨虎头山。

即看铜鼓添沙棱，岂有丹炉驻玉颜。我欲骑鲸攀若木，遍悬五色十洲间。
退居五首
宋祁（宋代）

利固惭龙断，长非累纆牵。
难求迎鲋水，空望戴盆天。
喘急常悲月，惊多遂恶弦。
诚非穷者叹，民颂正尧年。
解邑丞兼郡捕得代还东官二首 其一
卢龙云（明代）

贰职双凫最，空群一鹗先。海方歌赞府，幕下借曹椽。

舒卷忘情外，腾淩议法前。通才需妙选，随地副班联。
游光大寺示犀老
杨时（宋代）

山横杳霭有无中，叠观层台一梵宫。
万轴琅函方杜口，数声啼鸟正谈空。
溪云抱影侵行屐，香篆飞烟袭晚风。
薄宦羇人如接摺，自惭来往苦匆匆。
自述
陆游（宋代）

古井无由浪，浮云一扫空。
诗书修孔业，场圃嗣豳风。
惧在饥寒外，忧形寤寐中。
吾年虽日逝，犹冀有新功。
奉和御製告玉清昭应宫太庙礼成
夏竦（宋代）

时巡将顺豫，吉礼协休成。
先道真文肃，徐銮瑞气平。
密都嘉薦备，太室令芳呈。
清越锵金奏，斋庄俨翠缨。
矞云朝荟蔚，花雪夜萦盈。
焕衍昭繁祉，千龄表盛表。
怀天台华顶僧
齐己（唐代）

华顶危临海，丹霞里石桥。曾从国清寺，上看月明潮。

好鸟亲香火，狂泉喷泬寥。欲归师智者，头白路迢迢。
八月三日伯玉留饮西涧别馆二首 其二
陈镒（明代）

忆昔遨游湖海中，只今华发总成翁。诗词仿古多唐体，人物居成有晋风。

且把酒杯酬地主，莫将世事问天公。何当结屋来相傍，坐听松风涧水东。
又用前韵二首
林季仲（宋代）

遗迹榛芜四十年，使君跋马独依然。
要将旧观还骚客，幻出新亭倚半天。
井邑参差图障里，烟霞明灭酒尊前。
我今不是贫居士，买断江山莫计钱。
西斋手植菊花过节始开偶书奉呈圣俞
欧阳修（宋代）

秋风吹浮云，寒雨洒清晓。
鲜鲜墙下菊，颜色一何好。
好色岂能墙，得时仍不早。
文章损精神，何用觑天巧。
四时悲代谢，万物世凋槁。
岂知寒监中，两鬓甚秋草。
东城彼诗翁，学问同少小。
风尘世事多，日月良会少。
我有一◇酒，念君思共倒。
上浮黄金蕊，送以清歌袅。
为君发朱颜，可以却君老。
苦雨吟十首呈同官诸丈
吴潜（宋代）

洪穴隄凡九，泄水注之江。
荷锸来如织，奔湍去若撞。
雨声虽断续，潦势已宾降。
想见鱼秧泛，沙汀白鸟双。
柳枝
和凝（五代）

软碧摇烟似送人，
映花时把翠娥颦。
青青自是风流主，
慢□[1]金丝待洛神。
红楼梦十二曲——好事终
曹雪芹（清代）

画梁春尽落香尘。
擅风情，秉月貌，
便是败家的根本。
箕裘颓堕皆从敬，
家事消亡首罪宁。
宿孽总因情！
题黄辰告取斋
杨万里（宋代）

圣门如天不可梯，诸子欲以智取之。
杏坛独立无个事，只有回取也大奇。
吾党少年子黄子，问津陋巷参颜氏。
只今此事冷如浆，来年八月槐花黄。
有怀梁益旧游
陆游（宋代）

土堠累累只复双，悠然残梦对寒缸。
乱山落日葭萌驿，古渡悲风桔柏江。
虎印雪泥余过迹，树经野火有空腔。
四方行役男儿事，常笑韩公赋下泷。